**ATBILSTĪBAS NOVĒRTĒŠANAS STRUKTŪRĀM IZPILDĀMĀS PRASĪBAS**

Atbilstības novērtēšanas struktūras, kuras vēlas akreditēties, izpilda šādas prasības:

1. Atbilstības novērtēšanas struktūra ir izveidota saskaņā ar valsts tiesību aktiem un ir juridiska persona.

2. Atbilstības novērtēšanas struktūra ir trešās personas struktūra, kas nav atkarīga no organizācijas un produktiem vai pakalpojumiem, ko tā novērtē.

3. Struktūra, kas pieder uzņēmumu apvienībai vai profesionālajai federācijai, kura pārstāv uzņēmumus, kas iesaistīti novērtējamo IKT produktu vai pakalpojumu izstrādē, ražošanā, piegādē, uzstādīšanā, lietošanā vai apkalpošanā, var tikt uzskatīta par atbilstības novērtēšanas struktūru, ja ir pierādīta tās neatkarība un interešu konflikta neesība.

4. Atbilstības novērtēšanas struktūra, tās augstākā vadība un personāls, kas atbild par atbilstības novērtēšanas uzdevumu izpildi, nav vērtējamo IKT produktu vai pakalpojumu izstrādātāji, ražotāji, piegādātāji, uzstādītāji, pircēji, īpašnieki, lietotāji vai apkalpotāji vai minēto personu pilnvaroti pārstāvji. Tas neliedz izmantot vērtējamos produktus, ja tie nepieciešami atbilstības novērtēšanas struktūras darbībai, un izmantot tos personiskām vajadzībām.

5. Atbilstības novērtēšanas struktūra, tās augstākā vadība un darbinieki, kas atbild par atbilstības novērtēšanas uzdevumiem, nav tieši saistīti ar šo IKT produktu vai pakalpojumu izstrādi, izgatavošanu vai konstruēšanu, tirdzniecību, uzstādīšanu, lietošanu vai apkalpošanu, kā arī nepārstāv šajās darbībās iesaistītās personas. Tie neiesaistās darbībās, kas var būt pretrunā to spriedumu neatkarībai un godprātībai atbilstības novērtēšanas darbībās, par kuru veicējiem tie ir izsludināti. Tas īpaši attiecas uz konsultatīvajiem pakalpojumiem.

6. Atbilstības novērtēšanas struktūras nodrošina, ka atbilstības novērtēšanas darbību konfidencialitāti, objektivitāti un neitralitāti neietekmē to meitasuzņēmumu vai apakšuzņēmēju darbības.

7. Atbilstības novērtēšanas iestādes un to darbinieki veic atbilstības novērtēšanas darbības ar visaugstāko profesionālo godprātību un vajadzīgo tehnisko kompetenci konkrētajā jomā bez spiediena un pamudinājumiem, arī finansiāliem, kas varētu ietekmēt viņu lēmumu vai atbilstības novērtēšanas darbību rezultātus, īpaši attiecībā uz personām vai personu grupām, kuras ir ieinteresētas šo darbību rezultātos.

8. Atbilstības novērtēšanas iestāde spēj veikt saskaņā ar šo regulu piešķirtos atbilstības novērtēšanas uzdevumus – vai pati, vai tās uzdevumā kāds cits uz tās atbildību.

9. Atbilstības novērtēšanas struktūras rīcībā katrai atbilstības novērtēšanas procedūrai un katram IKT produktu un pakalpojumu veidam, grupai un apakšgrupai vienmēr ir vajadzīgie:

a) darbinieki ar tehniskām zināšanām un atbilstības novērtēšanas uzdevumu veikšanai pietiekamu un piemērotu pieredzi;

b) atbilstības novērtēšanas procedūru apraksti, kas nodrošina procedūru pārredzamību un iespēju tās atkārtot. Tai ir ieviesta piemērota politika un procedūras, kur uzdevumi, kurus tā veic par atbildīgo izsludinātās struktūras statusā, ir nodalīti no citām darbībām;

c) darbību veikšanas procedūras, kurās pienācīgi ņem vērā uzņēmuma lielumu, nozari, kur tas darbojas, uzbūvi, attiecīgā IKT produkta vai pakalpojuma tehnisko sarežģītību un to, vai ražošana notiek masveidā vai sērijveidā.

10. Atbilstības novērtēšanas struktūrai ir nepieciešamie līdzekļi, lai tā varētu pienācīgi izpildīt tehniskos un administratīvos uzdevumus, kas saistīti ar atbilstības novērtēšanas darbībām, un ir piekļuve visam nepieciešamajam aprīkojumam un iekārtām.

11. Darbiniekiem, kuri atbild par atbilstības novērtēšanas darbībām, ir:

a) laba tehniskā un profesionālā sagatavotība, kas aptver visas atbilstības novērtēšanas darbības;

b) pietiekamas zināšanas par veicamās novērtēšanas prasībām un atbilstošas pilnvaras šo novērtēšanu veikt;

c) pienācīgas piemērojamo prasību un testēšanas standartu zināšanas un izpratne;

d) māka sastādīt sertifikātus, dokumentāciju un ziņojumus, kas apliecina, ka ir veikta novērtēšana.

12. Tiek garantēta atbilstības novērtēšanas struktūru, to augstākās vadības un vērtēšanā iesaistīto darbinieku objektivitāte.

13. Atbilstības novērtēšanas struktūras augstākās vadības un vērtēšanā iesaistīto darbinieku atalgojums nav atkarīgs no novērtējumu skaita vai rezultātiem.

14. Tiek apdrošināta atbilstības novērtēšanas struktūru civiltiesiskā atbildība, ja vien atbildību saskaņā ar valsts tiesību aktiem neuzņemas valsts vai dalībvalsts pati tieši neatbild par atbilstības novērtēšanu.

15. Atbilstības novērtēšanas struktūras darbinieki glabā dienesta noslēpumu, kas skar visu informāciju, kura iegūta, veicot pienākumus, ko uzliek šī regula vai valsts tiesību normas, kas to īsteno, bet ne no to dalībvalstu kompetentajām iestādēm, kurās tiek veiktas tās darbības.

16. Atbilstības novērtēšanas struktūras atbilst standarta EN ISO/IEC 17065:2012 prasībām.

17. Atbilstības novērtēšanas struktūras nodrošina, ka atbilstības novērtēšanai izmantotās testēšanas laboratorijas atbilst standarta EN ISO/IEC 17025:2005 prasībām.